APSTIPRINĀTS

ar Līvānu novada pašvaldības domes

2024. gada 30. maija

sēdes protokola Nr. 6

lēmumu Nr. 6 – 35

**NOLIKUMS**

**uzņēmējdarbības atbalsta konkursam “Remigrācijas atbalsta pasākums – uzņēmējdarbības atbalsts”**

*Izdots saskaņā ar Pašvaldību likuma*

*10. panta pirmās daļas 21. punktu, 50. panta pirmo daļu*

**I VISPĀRĪGIE NOTEIKUMI**

1. Nolikums nosaka kārtību, kādā tiek piešķirts līdzfinansējums, Līvānu novadā reģistrēto sīko, mazo un vidējo komercsabiedrību (turpmāk - MVK) un saimnieciskās darbības veicēju (turpmāk – SDV) projektiem uzņēmējdarbības attīstībai ***konkursā* “Remigrācijas atbalsta pasākums – uzņēmējdarbības atbalsts”.**
2. MVK atbilst Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, I pielikumā noteiktajiem kritērijiem.
3. ***Konkursa mērķis*** ir sniegt finansiālu atbalstu remigrantu dibinātiem MVK un SDV uzņēmumiem, kas uzņēmējdarbības projekta ietvaros nodrošina jaunu produktu un/vai pakalpojumu attīstību reģionālā mērogā, kā arī uzņēmumiem, kas rada jaunas darba vietas remigrantiem.
4. ***Remigrants*** - diasporas[[1]](#footnote-1) loceklis, kurš ir atgriezies vai pārcēlies no pastāvīgas dzīves ārzemēs uz pastāvīgu dzīvi Latvijā (Līvānu novadā – projekta īstenošanas vietā). Pastāvīgai dzīvei ārzemēs jābūt vismaz diviem gadiem. Atgriešanās vai pārcelšanās brīdim ir jābūt ne vairāk kā divus gadus pirms darbavietas izveidošanas. Atgriešanās faktu persona pašapliecina.
5. Kopējais piešķirtais finansējums MVK un SDV projektu līdzfinansēšanai laika periodā 2024.g. – 2026.g. ir **19192,50 *EUR (deviņpadsmit tūkstoši viens simts deviņdesmit divi EUR un 50 centi)***, tai skaitā:
   1. Līvānu novada pašvaldības līdzfinansējums 6397,50 EUR;
   2. Latgales plānošanas reģiona līdzfinansējums 12795,00 EUR.
6. Pašvaldība piešķir līdzfinansējumu kā de minimis atbalstu granta veidā, ievērojot Eiropas Komisijas 2023.gada 13.decembra Regulas (ES) Nr. 2023/2831 “Par Līguma par Eiropas Savienības darbību 107. un 108.panta piemērošanu de minimis atbalstam” (turpmāk – Komisijas regula Nr. 2023/2831) nosacījumus.
7. De minimis atbalstu saskaņā ar Komisijas regulu Nr.2023/2831 piešķir, ievērojot Komisijas regulas Nr.2023/2831 1.panta 1.punktā minētos nozaru un darbību ierobežojumus.
8. Ja atbalsta pretendents vienlaikus darbojas vienā vai vairākās nozarēs, kas minētas Komisijas regulas Nr.2023/2831 1.panta 1.punkta a), b), c) un d) apakšpunktā, de minimis atbalstu drīkst piešķirt tikai tad, ja tas nodrošina šo nozaru darbību vai uzskaites nodalīšanu, nodrošinot, ka darbības izslēgtajās nozarēs negūst labumu no de minimis atbalsta, ko piešķir saskaņā ar Nolikumu.
9. ***Konkursu rīko*** Līvānu novada pašvaldības administrācijas Plānošanas un attīstības nodaļa, turpmāk tekstā – „Organizators”.
10. Pieteikumu konkursa atlase tiek īstenota vienā kārtā, bet ja šajā kārtā atbalstīti līdzfinansējuma pieteikumi par mazāku kopsummu nekā nolikuma 5.punktā norādīts pieejamais finansējums, tad atlase var tikt organizēta atkārtoti, izsludinot nākamo kārtu ne retāk kā vienu reizi gadā.
11. Konkursa pieteikumu iesniegšana 30 kalendāro dienu laikā no Konkursa izsludināšanas dienas.
12. Paziņojumu par konkursu publicē Līvānu novada pašvaldības mājas lapā interneta vietnē [www.livani.lv](http://www.livani.lv).

**II ATBALSTA PRETENDENTAM NOTEIKTĀS PRASĪBAS**

1. Pieteikties de minimis atbalstam var pretendenti, kas atbilst sekojošām prasībām:
   1. Komercsabiedrības, kas atbilst MVK kategorijas nosacījumiem un ir reģistrētas LR Uzņēmumu reģistrā un saimniecisko darbību veic Līvānu novada teritorijā;
   2. Fiziska persona - SDV, kura saimniecisko darbību veic Līvānu novada teritorijā;
   3. Fiziska persona – kas atbalsta piešķiršanas gadījumā, reģistrēsies kā saimnieciskās darbības veicējs un veiks to Līvānu novada teritorijā;
   4. Uzņēmējdarbības projekta ietvaros nodrošina jaunu produktu vai pakalpojumu attīstību reģionālā mērogā.
2. Uz de minimis atbalstu nevar pretendēt komercsabiedrība vai SDV :
   1. ja ir ierosināta tiesiskās aizsardzības procesa lieta, tiek īstenots tiesiskās aizsardzības process vai ir pasludināts maksātnespējas process*;*
   2. ir nodokļu un/vai citu valsts vai pašvaldības noteikto obligāto maksājumu parāds virs 150 EUR uz pieteikuma iesniegšanas brīdi dalībai konkursā;
   3. savu komercdarbību veic vai plāno veikt saistībā ar:
      1. rūpniecisku alkoholisko dzērienu ražošanu, vairumtirdzniecību;
      2. tabakas izstrādājumu ražošanu;
      3. azartspēlēm un derībām;
      4. operācijām ar nekustamo īpašumu;
      5. intīma rakstura izklaidi;
      6. starpnieciskiem darījumiem.

**III LĪDZFINANSĒJUMA PIEŠĶIRŠANAS NOSACĪJUMI**

1. Pašvaldība piešķir līdzfinansējumu MVK un SDV projektiem ar šādiem nosacījumiem:

15.1. Jaunu darba vietu izveides gadījumā:

15.1.1. Sīkiem, maziem uzņēmumiem, jārada vismaz viena jauna darba vieta remigrantiem, kas atbilst pilna darba laika slodzei (darba vietu skaita pieaugums tiek skaitīts pret iepriekšējo kalendāro gadu pirms projekta iesnieguma iesniegšanas). Katru jaunizveidoto darbavietu ir jāsaglabā vismaz vienu gadu no dienas, kad attiecīgā darbavieta pirmo reizi ir nodrošināta;

15.1.2. Vidējiem uzņēmumiem, jārada vismaz divas jaunas darba vietas remigrantiem, kas atbilst pilna darba laika slodzei (darba vietu skaita pieaugums tiek skaitīts pret iepriekšējo kalendāro gadu pirms projekta iesnieguma iesniegšanas). Katru jaunizveidoto darbavietu ir jāsaglabā vismaz divus gadus no dienas, kad attiecīgā darbavieta pirmo reizi ir nodrošināta;

* + 1. Jaunizveidotu remigrantu uzņēmumu gadījumā uzņēmējdarbība ir jāturpina vismaz vienu gadu no dienas, kad saņemts uzņēmējdarbības atbalsts. Jaunizveidotā darbavieta jāsaglabā vismaz vienu gadu no dienas, kad attiecīgā darbavieta pirmo reizi ir nodrošināta (nav jārada papildu jaunas darbavietas; kā jaunizveidotā darbavieta ir attiecināma tā darbavieta, kurā strādā remigrants, kurš ir izveidojis savu uzņēmumu).

1. **Attiecināmās izmaksas:**
   1. pamatlīdzekļi (iekārtas, aprīkojums) un inventārs remigrantu darba vietu nodrošināšanai ar vienības cenu virs 200,00 EUR (divi simti eiro, 00 centi) ar PVN par vienību. Par pamatlīdzekļiem šī konkursa ietvaros, tiek uzskatīti ieguldījumi, kas tieši saistīti ar ražošanas/pakalpojuma procesa uzsākšanu vai sniegšanu uzņēmumā (tehnoloģiskās iekārtas, inventārs), kuru sākotnējā vērtība juridiskai personai lielāka par EUR 200,00 (divi simti *euro*, 00 centi), saimnieciskā darba veicējiem lielāka par EUR 1000,00 (viens tūkstotis *euro,00* centi) un kuri tiks iekļauti finansējuma saņēmēja bilances aktīvu sadaļā.;
   2. izdevumi remigrantu atlīdzībai (atalgojums un valsts sociālās apdrošināšanas obligātas iemaksas). Atalgojumam jābūt līdzvērtīgam vai lielākam par vidējo algu (pēc CSP iepriekšējā gada datiem) Latgales plānošanas reģionā attiecīgajā nozarē – ja darba vieta ir radīta uzņēmumā, kas veic saimniecisko darbību vismaz 3 gadus.
2. **Maksimāli pieļaujamais finansējuma apmērs vienai darba vietai ir līdz 12000,00 EUR,** tai skaitā Latgales plānošanas reģiona līdzfinansējums līdz 8000,00 EUR apmērā, un Līvānu novada pašvaldības līdzfinansējums 50% attiecībā pret Latgales plānošanas reģiona finansējumu, tas ir līdz 4000,00 EUR apmērā.
3. **Uzņēmēja pienākums piesaistīt privāto līdzfinansējumu ne mazāku kā 50% no kopējās atbalstāmās summas** *(Tas ir pie maksimāli pieļaujama finansējuma apmēra vienai darba vietai ne mazāk kā 6000,00 EUR*).
4. Šī nolikuma ietvaros piešķirto de minimis atbalstu attiecībā uz vienām un tām pašām attiecināmajām izmaksām nedrīkst kumulēt ar komercdarbības atbalstu, citu atbalsta programmu vai ad-hoc atbalsta projekta ietvaros, tai skaita citu de minimis atbalstu, neatkarīgi no finansējuma avota.
5. Piešķirot de minimis atbalstu, Pašvaldība pārbauda, vai plānotais de minimis atbalsts kopā ar iepriekšējos trīs gados, skaitot no atbalsta piešķiršanas dienas, piešķirto de minimis atbalstu viena vienota uzņēmuma līmenī nepārsniedz Komisijas regulas Nr. 2023/2831 3.panta 2.punktā noteikto maksimālo de minimis atbalsta apmēru.
6. *Š*ajā nolikumā ietvertos de minimis atbalsta piešķiršanas nosacījumus vērtē uz atbalsta piešķiršanas brīdi.
7. De minimis atbalsts tiek pārskaitīts pēc Līguma par līdzfinansējuma piešķiršanas parakstīšanas.
8. Atbalsta pretendentam projekta laikā iegūto pamatlīdzekli jāizmanto tikai projektā paredzētām aktivitātēm, atsavināt vai izīrēt trešajai personai iegūto labumu nav pieļaujams.
9. Ja tiek pārkāpti Komisijas regulas Nr.2023/2831 nosacījumi, de minimis atbalsta saņēmējam ir pienākums atmaksāt Pašvaldībai šī Nolikuma ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
10. Atbalsta pretendentam tiek noteikts projekta uzraudzības laiks:
    1. maziem uzņēmumiem tas ir 1 gads no dienas, kad attiecīgā darba vieta pirmo reizi ir nodrošināta;
    2. vidējiem uzņēmumiem tie ir 2 gadi no dienas, kad attiecīgās darba vietas pirmo reizi ir nodrošinātas.

**IV KONKURSA PIETEIKUMA IESNIEGŠANA**

1. Atbalsta pretendents iesniedz projekta pieteikumu ar pavaddokumentiem **30 kalendāro dienu laikā no konkursa izsludināšanas dienas.**
2. Projekta pieteikums iesniedzams latviešu valodā, datorrakstā, noformēts uz A4 formāta lapām. Pieteikums kopā ar pielikumiem ir cauršūts (ja pieteikums tiek iesniegts papīra formātā). Pieteikums iesniedzams 1 (vienā) oriģināleksemplārā. Projektu iesniedz slēgtā, aizlīmētā aploksnē, uz kuras norāda pieteicēju, projekta nosaukumu, norādi **“Remigrācijas atbalsta pasākums – uzņēmējdarbības atbalsts”** un “neatvērt līdz konkursa pieteikuma termiņa beigām”.
3. Atbalsta pretendents projekta dokumentus iesniedz vienā no sekojošiem veidiem:
   1. klātienē no pirmdienas līdz ceturtdienai no plkst. 8.00 līdz plkst. 17.00, piektdien no plkst. 8.00 līdz plkst. 15.00 Līvānu novada pašvaldības Klientu apkalpošanas centrā Rīgas ielā 77, Līvānos, Līvānu novadā;
   2. elektroniski, nosūtot uz elektroniskā pasta adresi: pasts@livani.lv un parakstot to ar drošu elektronisko parakstu;
   3. sūtot pa pastu Līvānu novada pašvaldībai, Rīgas ielā 77, Līvāni, Līvānu novads, LV-5316 (sūtot pa pastu, pasta zīmogs ir ne vēlāk kā līdz konkursa beigu termiņa pēdējai dienai).
4. Lai piedalītos konkursā, pretendentam jāiesniedz:
   1. projekta pieteikums (pielikums Nr. 1);
   2. saimnieciskās darbības veicējiem, individuāliem komersantiem un individuāliem uzņēmumiem jāiesniedz gada ienākuma deklarācija par trim pēdējiem gadiem;
   3. saskaņā ar Ministru kabineta 2018.gada 21.novembra noteikumu Nr. 715 “Noteikumi par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem” 21.punktu, de minimis atbalsta uzskaites sistēmā apstiprināto veidlapas izdruku vai norāda tās identifikācijas numuru;
   4. tirgus izpētes dokumenti pamatlīdzekļu iegādei (cenu aptaujas) ar vismaz diviem pretendentu piedāvājumiem;
   5. citi projektu raksturojoši materiāli un pielikumi pēc pretendenta ieskatiem (rekomendācijas, skices, utt.).
5. Atbalsta pretendents atbild par sniegto ziņu patiesumu.
6. Projekta pieteikumu pēc tā iesniegšanas nav atļauts grozīt.
7. Iesniegtos dokumentus pašvaldība atpakaļ neizsniedz.
8. Pretendenta iesniegtais projekta pieteikums ir apliecinājums tam, ka iesniedzējs ir iepazinies ar konkursa nolikumu, ievēro to pilnībā un uzņemas atbildību par nolikumā minēto noteikumu izpildīšanu.
9. Iegādātā un uzstādītā inventāra un aprīkojuma uzturēšanu apņemas veikt projekta iesniedzējs.

**V PROJEKTU PIETEIKUMU VĒRTĒŠANAS KRITĒRIJI**

1. Pašvaldība pārbauda pretendenta atbilstību Komisijas regulas Nr.2023/2831nosacījumiem pirms tā atbilstības Nolikuma 37.punktā noteikto kritēriju izvērtēšanas.
2. **Administratīvie vērtēšanas kritēriji** (novērtē ar “jā” vai “nē”):
   1. projekta pieteikums ir iesniegts nolikumā noteiktajā termiņā;
   2. neatbalstāmās nozares un darbības, saskaņā ar nolikuma 6.punktu;
   3. projekta iesniedzējs atbilst nolikumā noteiktajām prasībām;
   4. projektā plānotās aktivitātes atbilst atbalstāmajām aktivitātēm;
   5. pieprasītais līdzfinansējums nepārsniedz konkursa nolikumā atrunāto līdzfinansējuma intensitāti;
   6. atbalsta apmērs kopā ar iepriekšējos trīs gados piešķirto atbalstu nepārsniedz regulas Nr. 2023/2831 3.panta 2.punktā noteikto maksimālo de minimis atbalsta apmēru viena vienota uzņēmuma līmenī.Viens vienots uzņēmums ir uzņēmums, kas atbilst Komisijas regulas Nr.2023/2831 2.panta 2.punktā noteiktajam.
   7. *J*a atbalsta pretendents vienlaikus darbojas vienā vai vairākās nozarēs, kas neietilpst Komisijas regulas Nr.2023/2831 darbības jomā, tas nodrošina šo nozaru darbību vai uzskaites nodalīšanu, lai saskaņā ar Komisijas regulas Nr.2023/2831 1.panta 2.punktu darbības izslēgtajās nozarēs negūst labumu no de minimis atbalsta, ko piešķir saskaņā ar šo nolikumu, kā noteikts Nolikuma 8.punktā. Ja Pretendents vienlaikus darbojas vienā vai vairākās nozarēs, kas minētas šī Nolikuma 14.3. apakšpunktā minētajās nozarēs, de minimis atbalstu drīkst piešķirt tikai tad, ja tas nodrošina šo nozaru darbību vai uzskaites nodalīšanu, nodrošinot, ka darbības minētajās izslēgtajās nozarēs negūst labumu no de minimis atbalsta, ko piešķir saskaņā ar Nolikumu.
   8. projekta pieteikums tiek virzīts vērtēšanai tālāk, ja atbilst visiem administratīvas vērtēšanas kritērijiem.
3. **Kvalitatīvie vērtēšanas kritēriji** (punktu sistēma 0-5):

|  |  |  |
| --- | --- | --- |
| **Vērtēšanas kritērijs** | **Vērtējums**  **(punkti)** | **Komentārs** |
| Projekta iesniegumam ir pievienoti visi nepieciešamie dokumenti |  | * *Ja visi dokumenti iesniegti:* ***5 punkti*** * *Ja nav visi dokumenti iesniegti (vai tikai daļa):* ***3 punkti*** * *Dokumenti nav pievienoti vispār:* ***0 punkti*** |
| Projekta pamatojums |  | * *Projektā skaidri aprakstīta un pamatota projekta aktualitāte, pamatots kā tiks sasniegts mērķis, ir pamatota vajadzība, projekta mērķis ir konkrēts, reāls, sasniedzams un izmērāms. Ir aprakstīti aktivitātēm nepieciešamie resursi un ieguldījumi, plānotās aktivitātes sasniedz rezultātus:* ***5 punkti*** * *Projektā nav skaidri (vai ir tikai daļēji) aprakstīta un pamatota projekta aktualitāte, nav skaidri (vai ir tikai daļēji) pamatots kā tiks sasniegts mērķis, daļēji pamatota vajadzība, projekta mērķis ir vispārīgs un nav izmērāms, nav skaidri aprakstīti aktivitātēm nepieciešamie resursi un ieguldījumi, nav skaidrs vai plānotās aktivitātes pilnībā sasniedz rezultātus:* ***3 punkti*** * *Projektā nav skaidri aprakstīta un pamatota projekta aktualitāte, nav pamatots kā tiks sasniegts mērķis, nav pamatota vajadzība, projekta mērķis ir vispārīgs un nav izmērāms, nav aprakstīti aktivitātēm nepieciešamie resursi un ieguldījumi, nav skaidrs vai plānotās aktivitātes pilnībā sasniedz rezultātus:* ***0 punkti*** |
| Prognozējamo preču vai pakalpojumu tirgus iespēju paplašināšana |  | * *Projekta iesniegumā ir pamatota idejas ilgtspēja ilgākā laika periodā (2 gadi) pēc projekta īstenošanas:* ***5 punkti*** * *Projekta iesniegumā nav vai ir daļēji pamatota idejas ilgtspēja ilgākā laika periodā (2 gadi) pēc projekta īstenošanas:* ***3 punkti*** * *Projekts tiek īstenots kā vienreizējs pasākums un ilgtspējas nodrošināšana nav paredzēta:* ***1 punkts*** |
| Jaunradīto darba vietu skaits uzņēmumā |  | * *Jaunradītas 2 vai vairāk darba vietas:* ***5 punkti (virs divām par katru nākamo darba vietu tiek piešķirts papildpunkts)*** * *Jaunradīta viena darba vieta:* ***3 punkti*** * *Netiek radītas jaunas darba vietas:* ***projekts noraidāms*** |
| Tāmē iekļauto izdevumu nepieciešamība aktivitāšu īstenošanai un to atbilstība tirgus cenām |  | * *Tāmē norādītās izmaksu pozīcijas ir nepieciešamas mērķa sasniegšanai, skaidri aprakstītas un pamatotas izmaksas/cenas:* ***5 punkti*** * *Tāmē atsevišķas norādītās izmaksu pozīcijas ir neatbilstošas, ne visas izmaksas/cenas ir pamatotas un atbilstošas tirgus cenām:* ***3 punkti*** * *Tāmē norādītās izmaksu pozīcijas neatbilst mērķa sasniegšanai un izmaksas/cenas ir nepamatotas:* ***0 punkti*** |
| Uzņēmuma dibinātājs ir remigrants |  | * *Uzņēmuma dibinātājs ir remigrants* *(gadījumā, ja ir vairāki uzņēmuma dibinātāji, jābūt vismaz vienam no dibinātājiem remigrantam):* ***piešķir papildus 5 punktus*** |
| Sociāli atbildīgs uzņēmums |  | * *Projektā ir aprakstīts, kādā veidā uzņēmumā tiek īstenoti sociāli atbildīga uzņēmuma principi (piemēram, jauniešu, pirmspensijas vecuma personu vai personu ar īpašām vajadzībām nodarbināšana, iesaiste brīvprātīgajās aktivitātēs, videi draudzīga saimniekošana u.c.):* ***papildus piešķir līdz*** ***4 punktiem*** * *Projekta iesniegšanas laikā uzņēmumam ir iegūts- Sociālā uzņēmuma statuss:* ***papildus piešķir 5 punktus*** |

**VI KONKURSA KOMISIJA UN PROJEKTU PIETEIKUMU IZVĒRTĒŠANAS KĀRTĪBA**

1. Pretendentu iesniegtos dokumentus izvērtē ar Līvānu novada domes priekšsēdētāja rīkojumu izveidota konkursa komisija 5 komisijas locekļu sastāvā (turpmāk - komisija).
2. Komisija ir lemttiesīga, ja tās sēdē piedalās vairāk nekā puse no komisijas locekļiem.
3. Ja balsu skaits ir vienāds, izšķirošā balss ir komisijas priekšsēdētājam.
4. Komisijas sēdes tiek protokolētas.
5. Ja kāds no komisijas locekļiem pārstāv pretendentu vai ir pretendenta, kas iesniedzis projekta pieteikumu konkursam, radinieks (atbilstoši Interešu konflikta novēršanas likuma 1. panta pirmās daļas 6. punktam), viņam nav tiesību piedalīties vērtēšanā.
6. Projektu pieteikumi tiek atvērti komisijas sēdes laikā.
7. Konkursa komisija izvērtē iesniegto projektu pieteikumu atbilstību nolikuma V nodaļas prasībām. Ja projekta pieteikums neatbilst nolikuma V nodaļas prasībām, projekta pieteikums netiek vērtēts un atbalsta pretendents no tālākas līdzdalības konkursā tiek izslēgts.
8. Konkursa komisija ir tiesīga no pretendenta pieprasīt papildu informāciju par projekta pieteikumu.
9. Konkursa komisija ***izskata tikai termiņā iesniegtos pieteikumus****.*
10. Komisijai ir tiesības pieaicināt ekspertus, kuriem ir padomdevēja tiesības.
11. Ja konkursa komisija vērtēšanas laikā konstatē tekstuālās un/vai aritmētiskās kļūdas, bet pretendents atbilst nolikuma V nodaļas prasībām, pretendentam var pieprasīt vienas nedēļas laikā sniegt skaidrojumu.
12. Atbalsta pretendents nepiedalās projekta izvērtēšanā.
13. Pēc projektu pieteikumu izskatīšanas komisija izvēlas piemērotākos projektus atbilstoši šajā nolikumā izvirzītajām prasībām.
14. Vērtēšanas komisija var pieņemt lēmumu atbalstīt projektu pilnībā, daļēji vai noraidīt to.
15. Konkursa komisija izvērtē projekta pieteikumus ***trīs nedēļu laikā*** pēc projektu dokumentu iesniegšanas beigu termiņa un pieņem lēmumu par atbalstītajiem projektiem un piešķirtā līdzfinansējuma apmēru. Komisija ir tiesīga pagarināt galīgo lēmuma pieņemšanas termiņu.
16. Komisija ir tiesīga noraidīt projekta pieteikumu, informējot par to iesniedzēju, kā arī norādot projekta pieteikuma noraidīšanas iemeslu.
17. Divu nedēļu laikā pēc komisijas lēmuma pieņemšanas, konkursa rezultāti tiek paziņoti:
    1. publicējot pašvaldības mājas lapā interneta vietnē – [www.livani.lv](http://www.livani.lv);
    2. rakstiski paziņojot visiem Pretendentiem, nosūtot vēstuli uz pieteikumā norādīto kontaktadresi vai sazinoties individuāli.

**VII LĪGUMA NOSLĒGŠANA**

1. Pašvaldība ar pretendentu slēdz līgumu par līdzfinansējuma piešķiršanu un tā izlietošanu. Līgums abām pusēm par līdzfinansējuma piešķiršanu jānoslēdz 1 (viena) mēneša laikā no vērtēšanas komisijas lēmuma spēkā stāšanās dienas.
2. Gadījumā, ja Līgums par piešķirto līdzfinansējumu netiek parakstīts 1 (viena) mēneša laikā no vērtēšanas komisijas lēmuma spēkā stāšanās dienas, lēmums par līdzfinansējuma piešķiršanu zaudē spēku.
3. De minimis atbalstu uzskata par piešķirtu ar dienu, kad Pašvaldība pieņēmusi lēmumu un noslēgusi līgumu ar atbalsta saņēmēju par de minimis atbalsta piešķiršanu.
4. De minimis atbalsta piešķiršana un uzskaite tiks veikta saskaņā ar normatīvajiem aktiem par de minimis atbalsta uzskaiti un piešķiršanas kārtību un de minimis atbalsta uzskaites veidlapu paraugiem. Pašvaldība vienas darba dienas laikā pēc atbalsta piešķiršanas veic piešķirtā de minimis atbalsta reģistrāciju Sistēmā.
5. De minimis atbalstu šī Nolikuma ietvaros piešķir līdz 2026.gada 31. decembrim.

**VIII PROJEKTA DARBĪBAS KONTROLE**

1. Projekta iesniedzējs, kurš saņēmis līdzfinansējumu, sniedz pašvaldībā attaisnojošos dokumentus par projekta finansējuma izlietojumu (pielikums Nr.2) un darījumus apliecinošos dokumentus atbilstoši finanšu grafikam, bet ne vēlāk kā līdz kalendārā gada 15.decembrim.
2. Projekta īstenošanas laikā tā īstenotājs, saskaņojot ar konkursa komisiju, ir tiesīgs grozīt finansējuma apjomu starp projekta budžeta izdevumu pozīcijām ne vairāk kā 10 % apmērā no kopējās projekta summas, nepārsniedzot projekta kopējo summu. Gadījumā, ja projekta iesnieguma kopējā budžeta tāme samazinās, lēmumu par projekta iesnieguma budžeta izmaiņām pieņem konkursa komisija. Precizējot projekta iesniegumu, budžeta tāmes attiecināmo izmaksu kopsummu nevar palielināt.
3. Pašvaldībai ir tiesības nepieciešamības gadījumā veikt projekta rezultātu kontroli, tai skaitā iekārtu, inventāra un aprīkojuma pārbaudi projekta realizācijas laikā.
4. Ja projekts netiek īstenots noteiktajā termiņā un atbilstoši iesniegtajam projektam vai piešķirtais līdzfinansējums netiek izlietots paredzētajiem mērķiem, līdzfinansējuma saņēmējam jāatgriež piešķirtais finansējums konkursa rīkotājam 10 (desmit) dienu laikā pēc atskaites, apliecinājuma iesniegšanas termiņa beigām.
5. Saņemot atbalstu, finansējuma saņēmējam ir pienākums projekta realizācijas vietā izvietot informatīvo plakātu par projektu un uzturēt 2 gadu garumā no projekta realizācijas termiņa beigām.
6. Projekta īstenotājam projekta uzraudzības laikā līdz katra nākošā gada **31. maijam** jāiesniedz apliecinājums par to, ka iegādātais inventārs, aprīkojums nav atsavināts vai izīrēts trešajai personai. Apliecinājumu iesniedz vienā no sekojošiem veidiem:
   1. klātienē no pirmdienas līdz ceturtdienai no plkst. 8.00 līdz plkst. 17.00., piektdien no plkst. 8.00 līdz plkst. 15.00 Līvānu novada pašvaldības Klientu apkalpošanas centrā Rīgas ielā 77, Līvānos, Līvānu novadā;
   2. elektroniski, nosūtot uz elektroniskā pasta adresi: pasts@livani.lv un parakstot to ar drošu elektronisko parakstu;
   3. sūtot pa pastu Līvānu novada pašvaldībai, Rīgas ielā 77, Līvāni, Līvānu novads, LV-5316.
7. Pašvaldība uzglabā informāciju par sniegto de minimis atbalstu 10 (desmit) gadus sākot no dienas, kurā saskaņā ar šajā Nolikumā noteikto piešķirts pēdējais de minimis atbalsts, atbilstoši Komisijas regulas Nr. 2023/2831 6.panta 3. un 7.punktam.
8. De minimis atbalsta saņēmējs uzglabā visus ar de minimis atbalsta piešķiršanu saistītos datus 10 (desmit) gadus no konkrētā atbalsta piešķiršanas dienas, atbilstoši Komisijas regulas Nr. 2023/2831 6.panta 3. un 7.punktam.

Pielikumi:

1. Projekta pieteikuma veidlapa.

2. Atskaite par projekta finansējuma izlietojumu.

Domes priekšsēdētājs A. Vaivods

1. Atbilstoši Diasporas likumā noteiktajam – diaspora - ārpus Latvijas pastāvīgi dzīvojošie Latvijas pilsoņi, latvieši un citi, kam ir saikne ar Latviju, kā arī viņu ģimenes locekļi. [↑](#footnote-ref-1)